Γνωμοδότηση της Οικονομικής και Κοινωνικής Επιτροπής με θέμα την«Έκθεση σχετικά με την εφαρμογή του κανονισμού (ΕΟΚ) αριθ. 684/92 του Συμβουλίου της 16ης Μαρτίου 1992 για τη θέσπιση κοινών κανόνων στις διεθνείς μεταφορές επιβατών με πούλμαν και λεωφορεία»

(97/C 66/07)

Στις 13 Ιουνίου 1996 και σύμφωνα με το άρθρο 75 της Συνθήκης, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής ως προς την παραπάνω έκθεση.

Το τμήμα μεταφορών και επικοινωνιών στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 11 Νοεμβρίου 1996 με βάση την εισηγητική έκθεση του κ. Ghigonis.

Κατά την 340ή σύνοδο ολομέλειας της 27ης και 28ης Νοεμβρίου 1996 (συνεδρίαση της 27ης Νοεμβρίου 1996), η Οικονομική και Κοινωνική Επιτροπή υιοθέτησε με 103 ψήφους υπέρ, 1 κατά και 3 αποχές την ακόλουθη γνωμοδότηση.

1. Έκθεση της Επιτροπής

Το άρθρο 20 του κανονισμού (EOK) αριθ. 684/92 () προβλέπει ότι η Επιτροπή υποβάλλει έκθεση στο Συμβούλιο, πριν την 1η Ιουλίου 1995, σχετικά με την εφαρμογή του κανονισμού. Η εν λόγω έκθεση περιέχει παρατηρήσεις ως προς τα είδη γραμμών και πραγματεύεται τα προβλήματα ερμηνείας των διαφόρων διατάξεων. Το ίδιο άρθρο προβλέπει ότι, πριν την 1η Ιανουαρίου 1996, πρέπει να υποβληθεί νέα πρόταση κανονισμού στο Συμβούλιο σχετικά με την απλοποίηση των διαδικασιών, στην οποία να συμπεριλαμβάνεται - ανάλογα με τα συμπεράσματα της έκθεσης - και η κατάργηση των αδειών. Τόσο η έκθεση, όσο και η νέα πρόταση εκδόθηκαν στις 10 Μαΐου 1996.

2. Κύρια στοιχεία της νέας πρότασης κανονισμού

2.1. Στόχος είναι η απλοποίηση και διασαφήνιση των υπηρεσιών και των διοικητικών διαδικασιών, η βελτιστοποίηση της διαχείρισης των δραστηριοτήτων του τομέα των μεταφορών και η αξιοποίηση του συνόλου των οχημάτων, η παροχή νέων ευκαιριών στους μεταφορείς και η δημιουργία νέων θέσεων απασχόλησης.

2.2. Καταργείται η κατηγορία των γραμμών κλειστής διαδρομής και των λοιπών έκτακτων γραμμών.

2.3. Ελευθερώνονται όλες οι έκτακτες γραμμές, οι ειδικές τακτικές γραμμές, καθώς και όλες οι μεταφορές για ίδιο λογαριασμό.

2.4. Διευκολύνεται η δρομολόγηση συμπληρωματικών οχημάτων στις τακτικές διεθνείς γραμμές.

2.5. Εισάγεται νέος ορισμός των «μεθοριακών αστικών μεταφορών». Ο τύπος αυτός μεταφορών δεν θεωρείται πλέον ειδική τακτική γραμμή, αλλά ειδική περίπτωση των τακτικών γραμμών.

2.6. Βελτιώνεται η διατύπωση του ορισμού των έκτακτων γραμμών μεταφοράς.

2.7. Εισάγεται «κοινοτική άδεια οχημάτων μεταφοράς επιβατών» η οποία θα πρέπει να αντικαταστήσει τα διάφορα πρότυπα αδειών που έχουν θεσπίσει τα κράτη μέλη για την εκτέλεση διεθνών μεταφορών.

2.8. Τροποποιείται η διαδικασία εφαρμογής και χορήγησης αδειών σε ό,τι αφορά τις πληροφορίες που θα πρέπει να παρέχουν οι υποψήφιοι, τις διαβουλεύσεις μεταξύ των κρατών μελών και τους λόγους απόρριψης μιάς αίτησης. Ο ανταγωνισμός με τις σιδηροδρομικές γραμμές δεν αποτελεί πλέον λόγο απόρριψης μιάς αίτησης για την χορήγηση αδείας στις διεθνείς τακτικές γραμμές.

2.9. Παρατείνονται ορισμένες προθεσμίες που αφορούν τις διαβουλεύσεις μεταξύ των κρατών μελών και την παρέμβαση της Επιτροπής σε περίπτωση διαφορών.

3. Γενικές παρατηρήσεις

3.1. Η ΟΚΕ έλαβε γνώση με μεγάλο ενδιαφέρον της έκθεσης της Επιτροπής για την εφαρμογή του κανονισμού (EOK) αριθ. 684/92, καθώς και της νέας πρότασης τροποποίησής του. Επικροτεί τις προσπάθειες που έχουν καταβληθεί προκειμένου να διασαφηνισθούν και απλοποιηθούν οι ισχύοντες κανόνες.

3.2. Η ΟΚΕ ενδιαφέρεται ιδιαίτερα για την δημιουργία νέων θέσεων απασχόλησης στον τομέα της βιομηχανίας των μεταφορών και την υποστηρίζει. Φρονεί ωστόσο ότι ο υπέρμετρος ανταγωνισμός που οφείλεται στην ελευθέρωση είναι πιθανό να οδηγήσει σε μείωση των τιμών, χρεωκοπίες και, κατά συνέπεια, σε υψηλό ποσοστό ανεργίας.

3.3. Η ΟΚΕ έχει επίσης επίγνωση των ευκαιριών που η αύξηση των ταξιδίων με πούλμαν και λεωφορεία θα μπορούσε να δημιουργήσει για τις βιομηχανίες που έχουν σχέση με τις μεταφορές.

3.4. Επίσης, η ελευθέρωση των μεταφορών με πούλμαν και λεωφορεία θα έχει θετικές επιπτώσεις στην κινητικότητα των πολιτών της Ένωσης και στην ελεύθερη επιλογή του μεταφορικού μέσου.

4. Παρατηρήσεις για τις νομικές διατάξεις

4.1. Ο νέος ορισμός των μεθοριακών αστικών μεταφορών κρίνεται ως σημαντική αναθεώρηση. Αποδίδει καλύτερα τον πραγματικό χαρακτήρα του είδους αυτού μεταφορών που αποτελεί μάλλον ειδική περίπτωση τακτικών γραμμών οι οποίες είναι ανοικτές σε όλους τους ταξιδιώτες, παρά περίπτωση ειδικών τακτικών γραμμών.

4.1.1. Η ΟΚΕ εκφράζει την ικανοποίηση της για τη διατήρηση των όρων πρόσβασης στην αγορά όσον αφορά τις μεθοριακές αστικές μεταφορές.

4.2. Η ΟΚΕ φρονεί ότι η κατάργηση της κατηγορίας των γραμμών κλειστής διαδρομής αποτελεί απλούστευση η οποία θα είναι ωφέλιμη για τις διάφορες γραμμές μεταφοράς. Η κατάργηση αυτή θα αυξήσει τη διαφάνεια και θα διευκολύνει το σημαντικό έργο των ελεγκτών. Η ΟΚΕ διαπιστώνει ωστόσο ότι η απόφαση να καταργηθεί η κατηγορία αυτή στηρίζεται ευρέως στην περιορισμένη ζήτηση των αδειών των γραμμών κλειστής διαδρομής χωρίς παροχή καταλύματος, καθώς και στις ομοιότητες μεταξύ αυτού του είδους των υπηρεσιών με τις τακτικές γραμμές. Η ΟΚΕ είναι της γνώμης ότι η Επιτροπή πριν λάβει την οριστική της απόφαση, θα μπορούσε να είχε λάβει επίσης υπόψη την κατάσταση των γραμμών κλειστής διαδρομής με παροχή καταλύματος.

4.3. Ο νέος ορισμός των έκτακτων γραμμών αποτελεί σημαντική βελτίωση. Η ΟΚΕ παρατηρεί ωστόσο ότι αναφέρονται δύο είδη έκτακτων γραμμών - οι γραμμές που θα ελευθερωθούν και οι γραμμές για τις οποίες θα απαιτείται άδεια - και φρονεί ότι πρέπει να διευκρινισθεί η διαφορά μεταξύ των καθεστώτων πρόσβασης στην αγορά καθεμίας από τις δύο αυτές κατηγορίες.

4.4. Δεδομένου ότι «μεταφορές για ίδιο λογαριασμό» δεν είναι μόνον οι μεταφορές που εκτελούνται «για μη εμπορικούς σκοπούς» και ότι κατά συνέπεια ο ορισμός δεν θα καλύπτει όλες τις σχετικές γραμμές και δεδομένου ότι μόνον οι μεταφορές που θα εκτελούνται «για μη εμπορικούς σκοπούς» θα διέπονται από τις διατάξεις της παρούσας πρότασης, η ΟΚΕ φρονεί ότι είναι απαραίτητο να διατηρηθεί ένα καθεστώτος χορήγησης αδειών για τις μεταφορές για ίδιο λογαριασμό που δεν καλύπτονται από τον ορισμό της πρότασης προκειμένου να αποφευχθεί το ενδεχόμενο του αθέμιτου ανταγωνισμού με τους μεταφορείς που εργάζονται για λογαριασμό άλλων.

4.5. Στο πλαίσιο της εναρμόνισης και απλοποίησης των εγγράφων ελέγχου, της μείωσης του αριθμού τους μέσα στο όχημα και της διευκόλυνσης των ελέγχων εκ μέρους των αρμόδιων αρχών, η ΟΚΕ επιδοκιμάζει την ιδέα της κοινοτικής αδείας.

4.5.1. Δεδομένου ότι η κοινοτική άδεια θα απαιτείται μόνον για τους μεταφορείς που επιθυμούν να αποκτήσουν πρόσβαση στην διεθνή αγορά και ότι οι νέες διατάξεις δεν αναφέρονται ρητώς στο θέμα αυτό, η ΟΚΕ φρονεί ότι το σημείο αυτό θα μπορούσε να διευκρινισθεί.

4.5.2. Προκειμένου να ρυθμισθεί η κατάσταση των μεταφορέων που διαθέτουν ήδη την άδεια να πραγματοποιούν διεθνείς μεταφορές επιβατών με πούλμαν και λεωφορεία βάσει του ισχύοντος κανονισμού και προκειμένου να διευκολυνθεί η μετάβαση προς το νέο σύστημα κοινοτικής αδείας, η ΟΚΕ προτείνει να λάβουν τα κράτη μέλη μεταβατικά μέτρα σε συνεργασία με την Επιτροπή.

4.6. Στο πλαίσιο της έκθεσης για την εφαρμογή του ισχύοντος κανονισμού, η ΟΚΕ σημειώνει τα προβλήματα που σχετίζονται με την εφαρμογή και ερμηνεία της διαδικασίας χορήγησης αδείας, ιδιαίτερα δε όσα σχετίζονται με τους όρους «διαχειρίστρια επιχείρηση» μιάς «κοινοπραξίας επιχειρήσεων». Η ΟΚΕ διαπιστώνει ότι το γεγονός ότι η διαχειρίστρια επιχείρηση αποτελεί τον κάτοχο της αδείας, δεν σημαίνει ότι διαθέτει επιπλέον δικαιώματα ή προσόντα σε σχέση με τους άλλους δικαιούχους της αδείας σε καθεστώς κοινοπραξίας. Επίσης, οι υποχρεώσεις της δεν ορίζονται ούτε οροθετούνται. Η ΟΚΕ είναι της γνώμης ότι ο όρος «διαχειρίστρια επιχείρηση» θα μπορούσε να απαλειφθεί, παρά το γεγονός ότι προσδιορίζει σαφώς τον κάτοχο του πρωτοτύπου της αδείας.

4.7. Η ΟΚΕ παρατηρεί ότι έχουν προβλεφθεί νέες διατάξεις για την δρομολόγηση συμπληρωματικών οχημάτων στις τακτικές γραμμές με στόχο να καταργηθεί η επιβεβλημένη ανανέωση της αδείας και να αντικατασταθεί από την υποχρέωση της κατοχής τριών εγγράφων ελέγχου που πρέπει να βρίσκονται εντός του οχήματος και τα οποία θα καταδεικνύουν ότι πρόκειται για συμπληρωματικό όχημα σε τακτικές γραμμές. Εντούτοις, φρονεί ότι πρέπει να πραγματοποιείται ορισμένος έλεγχος και κατά τη δρομολόγηση των συμπληρωματικών οχημάτων και προτείνει σχετική τροποποίηση της πρότασης.

4.8. Η ΟΚΕ διαπιστώνει ότι η «διαδικασία χορήγησης αδείας» τροποποιήθηκε ουσιαστικά και ότι πλέον δίδεται μεγαλύτερη έμφαση στις δυνατότητες χορήγησης αδείας παρά στους λόγους απόρριψης μιάς αίτησης. Στο πλαίσιο αυτό, επιδοκιμάζεται το γεγονός ότι ο ανταγωνισμός με τις σιδηροδρομικές μεταφορές δεν θεωρείται πλέον λόγος απόρριψης μιάς αίτησης για την χορήγηση αδείας στις διεθνείς τακτικές γραμμές. Παρά τη βελτίωση αυτή η ΟΚΕ τονίζει ότι είναι σημαντικότατο να συνεχισθεί η εναρμόνιση των όρων ανταγωνισμού μεταξύ των διαφόρων τύπων μεταφορών, στους τομείς που υφίστανται άνιση μεταχείριση.

4.9. Η ΟΚΕ παρατηρεί ότι η καταργήθηκε η δυνατότητα να πραγματοποιούνται τοπικές εκδρομές στο πλαίσιο των διεθνών έκτακτων γραμμών, διότι πρόκειται για δρομολόγια μέσα στην ίδια την χώρα. Η αλλαγή αυτή θα έχει αναμφισβήτητα αρνητικές επιπτώσεις στους μεταφορείς. Πράγματι, ως προς ορισμένους τομείς, οι μεταφορείς θα υπόκεινται για τα εν λόγω δρομολόγια στις νομοθετικές, κανονιστικές και διοικητικές διαδικασίες που διέπουν τις ενδομεταφορές κάθε κράτους μέλους. Οι διατάξεις ωστόσο αυτές δεν έχουν απαραίτητα εναρμονισθεί και ενδέχεται να γίνουν αιτία να τεθούν επιπλέον γραφειοκρατικά εμπόδια στους μεταφορείς. Προκειμένου να διευκολυνθούν οι διαδικασίες, η ΟΚΕ φρονεί ότι είναι σημαντικό να περιορισθούν όσο το δυνατόν περισσότερο τα γραφειοκρατικά αυτά εμπόδια. Προτείνει να διατηρηθεί η δυνατότητα να πραγματοποιούνται τοπικές εκδρομές στο πλαίσιο των διεθνών έκτακτων γραμμών, μόνο στην περίπτωση που αποτελούν φυσική συνέπεια παρόμοιων υπηρεσιών.

4.10. Δεδομένου ότι είναι σημαντικό να τηρούνται οι κοινοτικοί και εθνικοί κανόνες στον τομέα των διεθνών οδικών μεταφορών επιβατών με πούλμαν και λεωφορεία - ιδιαίτερα οι κανόνες για τη χρονική διάρκεια της οδήγησης και ανάπαυσης και οι κανόνες για τον τεχνικό έλεγχο των οχημάτων - τόσο για την ασφάλεια των ταξιδιωτών και του οχήματος όσο και για να διασφαλισθούν δίκαιοι όροι ανταγωνισμού και να αποφευχθεί η δημιουργία παράνομων γραμμών, η ΟΚΕ εκφράζει την ικανοποίησή της για τις ρυθμίσεις οι οποίες αφορούν τους ελέγχους που προσετέθησαν στην νέα πρόταση.

4.11. Η ΟΚΕ έχει ιδιαίτερη επίγνωση της σπουδαιότητας της ασφάλειας των ταξιωτών με πούλμαν, ιδίως κατά τα διεθνή ταξίδια μεγάλων αποστάσεων. Φρονεί ότι για την ασφάλεια αυτή θα πρέπει να δίδονται τα δυνατόν καλύτερα εχέγγυα και καλεί την Επιτροπή να λάβει τα ανωτέρω υπόψή της όταν θα προσαρμόσει την παρούσα πρόταση καθώς και κατά την προετοιμασία των μελλοντικών πρωτοβουλιών στον τομέα των διεθνών οδικών μεταφορών για επιβάτες.

5. Τροπολογίες

Κείμενο της πρότασης Κείμενο που προτείνει η ΟΚΕ

>ΘΕΣΗ ΠΗΝΑΚΑ> >ΘΕΣΗ ΠΗΝΑΚΑ>

Βρυξέλλες, 27 Νοεμβρίου 1996.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ αριθ. L 74 της 20. 3. 1992, σ. 1 7 Γνωμοδότηση ΟΚΕ - ΕΕ αριθ. C 356 της 31. 12. 1987, σ. 62.